Bon Scott

Ronald Belford «Bon» Scott (1946–1980) var en britisk-australsk musiker, best kjent som vokalist for hard rock-bandet AC/DC i perioden fra 1974 til han døde i februar 1980. 

 Barndom 
Bon Scott ble født av Charles og Isabelle Scott i den skotske småbyen Kirriemuir, der han bodde i seks år. Så flyttet familien til Melbourne i Australia. Allerede i første klasse på skolen viste han at han hadde interesse for musikk og begynte med å spille fløyte. Han begynte så å spille trommer og piano. Da han ble 15 år hoppet han ut av skolen og begynte i flere jobber, blant annet som traktorsjåfør, mannskap på en fiskebåt og mekaniker på vektmålemaskiner.

 Tidlig karriere 
I 1966 begynte Scott i bandet The Spectors, som trommeslager og vokalist. I 1967 gikk han over til The Valentines, som fikk tre utgivelser på de lokale topplistene, «She Said», «Pelicular Hole In The Sky» og «My Old Man's A Groovy Old Man». I 1970 ble medlemmene i The Valentines arrestert for besittelse av narkotika. Senere takket Scott ja til et tilbud fra progressiv rock-bandet Fraternity om å bli med i gruppen. Fraternity ga ut to plater for RCA Australia, Live Stock i 1971 og Flaming Galah i 1972. I mesteparten av 1973 reiste bandet rundt i Europa på spillejobber. De fikk blant annet ros fra bandet Geordie, hvor Brian Johnson, som senere overtok for Bon Scott i AC/DC, var vokalist.

 AC/DC 
I 1974 ble Scott tilbudt å komme på audition til AC/DC, hvor han tilbød sine tjenester både på bass og trommer, men da Dave Evans tabbet seg ut på en konsert fikk han jobben som vokalist. Han ble bandets frontfigur og var den som førte AC/DC inn i rampelyset. Scott var vokalist på albumene High Voltage, T.N.T., Dirty Deeds Done Dirt Cheap, Let There Be Rock, Powerage og Highway to Hell. Under turneen til Powerage ble det gjort opptak av konserten i Apollo Theatre i Glasgow, og dette resulterte i live-albumet If You Want Blood You've Got It. Albumene Back in Black og For Those About to Rock, som ble utgitt etter hans død, er dedikert ham. Back In Black er en av de mest solgte platene gjennom historien, uavhengig av sjanger.

 Død 
Scott var en tung alkoholiker.Walker, Clinton (1994), Highway to Hell: The Life and Times of AC/DC Legend Bon Scott, Verse Chorus Press, ISBN 0-283-06263-0Stenning, Paul (2005), AC/DC - Two Sides to Every Glory, Chrome Dreams, ISBN 1-842-40308-7 Den 19. februar 1980 hadde han vært på en fest i London og inntatt store mengder alkohol. Han ble kjørt hjem av en bekjent og sovnet på turen. Scott ble liggende i bilen siden hans sjåfør ikke klarte å flytte ham. Dagen etter ble en ambulanse tilkalt, men Scott ble erklært død ved ankomst på King’s College Hospital. Dødsårsaken var offisielt akutt alkoholforgiftning,Bon Scotts dødsattest men inntrengning av mageinnhold i lungene var også medvirkende."Scott [had] choked on his own vomit [in his sleep]." Back in Black 1980,2003 CD booklet. 

Han er gravlagt på Fremantle Cemetery's Memorial Garden i Fremantle, Australia, hvor han vokste opp.

 AC/DC etter Scott 
Etter Bon Scotts død var AC/DCs fremtid usikker, men Malcolm Young mente at bandet skulle fortsette. Brian Johnson ble bandets nye vokalist. Young forklarte det slik: «We knew he had to be good because even Bon liked him, and Bon didn't like many people!»
Den 24. februar 2008 ble det holdt en hyllestkonsert til minne om Bon Scott i forbindelse med avdukingen av en bronsestatue av ham i Claremont Showgrounds i Perth. Under avdukingen opptrådte flere australske rockeband som Rose Tattoo, The Angels, The Screaming Jets og The Party Boys, med originale AC/DC-vokalisten Dave Evans, og tidligere AC/DC-bassist Mark Evans.

 Referanser 

 Eksterne lenker   




Kategori:Australske musikere
Kategori:Skotske musikere
Kategori:AC/DC
Kategori:Medlemmer av Rock and Roll Hall of Fame (gruppemedlem)
Kategori:Personer fra Angus
Kategori:Personer fra Melbourne